
R A P O R T

asupra propunerii legislative pentru modificarea alin.(1) al art.3 din Legea nr.61/1993 privind alocaţia de stat pentru copii 
1. În conformitate cu prevederile art.89 din Regulamentul Camerei Deputaţilor, modificat şi completat prin H.C.D. nr.34/2005, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea alin.(1) al art.3 din Legea nr.61/1993 privind alocaţia de stat pentru copii, trimisă cu adresa nr.P.L.X 584 din 28 noiembrie 2005.
La întocmirea prezentului raport, Comisia a avut în vedere avizul Consiliului Legislativ şi avizul primit de la Comisia juridică, de disciplină şi imunităţi (aviz negativ).
Referitor la punctul de vedere al Guvernului, precizăm că acesta nu susţine adoptarea propunerii legislative întrucât potrivit Programului de guvernare 2005 – 2008, cuantumul alocaţiei de stat pentru copii, în anul 2008 va atinge nivelul de 10 euro. Deoarece efortul financiar pentru plata alocaţiei de stat pentru cei aproximativ 5 milioane de copii este ridicat, majorarea cuantumului acestei alocaţii se va realiza în trepte. Aplicarea acestei propuneri legislative ar genera o influenţă financiară de 8.994 miliarde lei pentru anul 2005. având în vedere constrângerile bugetare, această majorare trebuie realizată în limita prevăzută de programul de guvernare 2005 – 2008 şi în trepte anuale.
Propunerea legislativă are ca obiect de reglementare modificarea alin.(1) al art.3 din Legea nr.61/1993 privind alocaţia de stat pentru copii, republicată în Monitorul Oficial al României, Partea I, nr.56 din 8 februarie 1999, în sensul stabilirii cuantumului lunar al alocaţiei de stat la 15% din valoarea salariului de bază minim brut pe ţară.
Comisia propune Plenului respingerea propunerii legislative întrucât conform prevederilor art.8 alin.(2) din Legea nr.500/2002 privind finanţele publice, cu modificările ulterioare, „veniturile bugetare nu pot fi afectate direct unei cheltuieli bugetare anume” (principiul neafectării veniturilor) cu excepţia donaţiilor şi sponsorizărilor care au stabilite destinaţii precise. Accizele reprezintă venituri ale bugetului de stat ce au fost deja luate în calcul la dimensionarea cheltuielilor bugetare. 
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată. 

3. La dezbaterea propunerii au participat, în conformitate cu prevederile art.51 şi 52 din Regulamentul Camerei Deputaţilor:

a) din partea Guvernului
Dna Georgeta Bratu – director Ministerul Muncii, Solidarităţii Sociale şi Familiei.
4. La lucrările comisiei au fost prezenţi 17 deputaţi, din totalul de 19 membri ai comisiei.
Raportul comisiei a fost adoptat cu 8 voturi pentru respingere, 4 voturi împotrivă şi o abţinere.
5. Propunerea legislativă a fost respinsă de Senat în şedinţa din 21 noiembrie 2005.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională. 

În urma dezbaterilor în şedinţa din 14 decembrie 2005, Comisia propune respingerea propunerii legislative.

